題周袁州尊德堂
作者：趙蕃
朝代：宋

paragraphs: 視其所以知賢否，論世亦云當尚友。
宜春郡圃作新堂，名不他求斯有取。
堂堂房公暨李韓，文章事業兩不刊。
俱曾屈綰此州綬，年祀雖遠猶班班。
淳熙中興公出守，渺然獨繼三公後。
政成乃復作新堂，亦使此州傳不朽。
江山雖勝何足稱，風月之遊不在民。
未如考德接以道，視古所作書諸紳。
龍舒使君適來止，吐詞爲記甚瑰瑋。
徐州憶昔黄樓成，少公賦屹班揚壘。
記終慷慨思蓋公，平津東閣方穹窿。
分符與政兩如此，天下寒士何憂窮。
我思作詩頌公政，萬民有口人其聽。
矢爲此章載厥德，後之視今今視昔。